GiliGold/VAD_KnessetCorpus huggingface dataset:
גד רגב: אתמול הוצאנו התייחסויות להתייחסויות.
גד רגב: יותר מהר מזה או יותר מזה לא יכולנו לעשות.
גד רגב: אני רוצה להדגיש שמתוכננים עוד מפגשים עד שנעבור על כל הצעת חוק הטיס.
גד רגב: עד היום אנחנו השלמנו בערך 60%-70% מהמעבר.
גד רגב: אנחנו משיגים את הדיונים של הוועדה במגמה שכל מה שיגיע הנה לפחות דובר עם הציבור.
גד רגב: לא הכול אנחנו מסכימים, לחלק אנחנו מסכימים וחלק שינינו.
גד רגב: זה מופיע כבר בטקסטים שהעברנו לוועדה.
גד רגב: חלק אנחנו לא מקבלים ואני מניח שזה יעלה על שולחן הוועדה.
לאה ורון: משקיבלה הוועדה את הנוסח המתוקן שהפצתם אתמול, הוועדה העבירה את זה גם לנציגים והגורמים השונים שהוזמנו לדיון.
יצחק וקנין: כבר ציינתי שהמפגשים עם רת"א חשובים לאין ערוך.
יצחק וקנין: זה יגרום לכך שאנחנו לא נצטרך לעשות את אותה פעולה פה.
יצחק וקנין: כל הסכמה שתגיעו שם תקל עלינו פה ונוכל להתקדם יותר מהר.
יצחק וקנין: אני מברך על המפגשים.
יצחק וקנין: זה טוב שאתם מקדימים אותנו וזה יסייע לנו להגיע לפה מוכנים יותר.
יצחק וקנין: אני מבקש הערות כלליות.
יצחק וקנין: כל מי שמקבל רשות דיבור יאמר את שמו ואת תפקידו.
ליאור יבור: בוקר טוב, כבוד היושב ראש.
ליאור יבור: אני סמנכ"ל המבצעים של חברת אל-על.
ליאור יבור: אנחנו רוצים להצטרף לדברי רת"א.
ליאור יבור: רת"א קיימו תהליך למופת בריכוז ההערות, במתן מענה, למעט אותם סעיפים שעדיין לא הגענו לדבר עליהם.
ליאור יבור: אני רוצה לומר תודה כי אני חושב שנעשית פה עבודה רבה שמאוד עוזרת.
ליאור יבור: אני רוצה להתייחס גם לדבריו שלאלוף לפידות ולסייג את זה בשני דברים.
ליאור יבור: אסור לנו להפחיד את הציבור.
ליאור יבור: במדינת ישראל יש תעופה בטוחה.
ליאור יבור: חברות התעופה הישראליות עומדות בשורה הראשונה של החברות בעולם.
ליאור יבור: כל הביקורת וכל הטענות מתרכזות בשני דברים, ביכולתו של הרגולאטור ובתשתיות.
ליאור יבור: אני חושב שחוק הטייס מקדם אותנו קדימה וצריך לעשות את התהליך הזה מהר כדי שנוכל לחזור להיות מדינה בין העמים.
ליאור יבור: הערות כלליות לחוק ועוסקות במספר נושאים שהיינו רוצים שיעלו פה.
ליאור יבור: הראשון הוא סמכויות האצלה, אותן סמכויות שמותר למנהל להאציל צריכות להיות מוגדרות יותר טוב ולטעמנו הן לא מוגדרות מספיק טוב.
ליאור יבור: הנושא של העיצומים הכספיים עלול לפגוע בבטיחות.
ליאור יבור: באותו מסגרת נכנס גם נושא העונשין.
ליאור יבור: אנחנו לא רוצים שצעדים עונשיים או עיצומים כספיים יביאו לפגיעה בבטיחות.
ליאור יבור: אנחנו נעלה את זה בסעיפים המפורטים.
ליאור יבור: יש סוגיה קשה וכבדה של רעש שהטיפול בה עד היום, לטעמנו, הוא לא מספיק מקצועי.
ליאור יבור: כשנגיע למקום נבקש להתייחס באופן ספציפי.
אברהם רזיאל: בוקר טוב.
אברהם רזיאל: אני ראש אגף מבצעי אוויר בתעשייה האווירית.
אברהם רזיאל: ראשית, אני רוצה להצטרף לליאור יבור ולברך על ההליך שמתקיים.
אברהם רזיאל: אין ספק שהדו-שיח שמתקיים יתרום לכך שהחוק יהיה יותר טוב.
אברהם רזיאל: אני חושב שגם רת"א למדה שהידע לא נמצא רק ברת"א אלא נמצא גם אצל ציבור המפעילים.
אברהם רזיאל: התעשייה האווירית, היא גוף קצת שונה מאשר מרכז הכובד שהחוק עוסק בו, כי באופן טבעי רת"א נתנה את מרכז הכובד לפעילות המסחרית של הטסת נוסעים ומטען לישראל בעוד שגוף כמו תעשייה אווירית שאיננו גוף קטן – אני במיוחד מדגיש את זה פה בישיבה, שמעסיק 15,000 בתי אב בישראל באופן ישיר ועוד אלפים רבים במפעלים בישראל, פגוע מאוד מהמצב הנוכחי, הן של החוק והן של תקנות הטייס.
אברהם רזיאל: יש לנו מה לומר בעניין הזה.
אברהם רזיאל: אני מוכרח לומר שבדו-שיח המתקיים יש נכונות רבה מאוד והבנה לצרכים המיוחדים שלנו.
אברהם רזיאל: מצד שני, אני קובל על-כך, שבצד הטכני של העניין - הישיבה האחרונה היתה ביום חמישי האחרון, לפני 4 ימים.
אברהם רזיאל: קיבלנו את הגרסה האחרונה של הצעת החוק המתוקנת אתמול אחר הצהריים.
אברהם רזיאל: אף אחד מהיושבים כאן אינו מתעסק רק בזה.
אברהם רזיאל: יש כאלה, כמוני, שראו אותי רק ב-7 בערב.
אברהם רזיאל: גיליתי, ואני לא רוצה להתבטא במילים חריפות, שדברים שסוכמו בישיבה, שכל-כך חשוב שיסוכמו מראש ולא יגיעו לכאן עם מחלוקות, שונו.
אברהם רזיאל: גיליתי שדברים שסוכמו בישיבה שונו ובחלק מהדברים חזרנו אחורה.
יצחק וקנין: אמרתי מראש שהם לא חייבים להגיע איתכם להסכמה על כל סעיף.
יצחק וקנין: כנראה שיהיו סעיפים שבהם הם לא יסכימו איתכם.
אברהם רזיאל: זה ברור לכולנו.
אברהם רזיאל: אני אומר שגם דברים בהם הגיענו להסכמה, בין יום חמישי לאתמול בוצעו שינויים שנחשפנו אליהם רק אתמול ובהם חזרה רת"א מהבנות ונוסחים כתובים שהיו ביום חמישי.
לאה ורון: הוועדה תגיע לסעיפים האלה.
יצחק וקנין: אנחנו נגיע לסעיפים ואתה תעירו את ההערות.
בועז חטיבה: אני יושב ראש איגוד הטייסים.
בועז חטיבה: אני רוצה להצטרף, כמו רוב הדוברים, למברכים על התהליך שהתחיל להתנהל בעקבות ישיבת הוועדה ב-22.2.
בועז חטיבה: אבל, אני גם מצטרף להערה של רזיאל מהתעשייה האווירית.
בועז חטיבה: התהליך עדיין לא הושלם ולא מוצה.
בועז חטיבה: כמו שאמר היושב ראש עצמו, כל מה שנוכל לנהל בדיונים המקצועיים מול רת"א ולבוא לפה עם הסכמות ודברים סגורים, יועיל גם למהות וגם לתהליך העבודה של ועדת הכלכלה.
בועז חטיבה: אתמול בשעות הצהריים והערב קיבלנו נוסח חדש.
בועז חטיבה: זה קצת לו"ז לא ריאלי להפנים,לעכל, להבין ובכלל לגבש את העמדה לגבי הדברים האלה, אם אנחנו מקבלים או מתנגדים.
בועז חטיבה: על זה אני מצר.
בועז חטיבה: לא אחזור מעבר לזה על דברי קודמיי.
יצחק וקנין: רבותיי, אנחנו בתחילת הליך החקיקה.
יצחק וקנין: אנחנו נשמע את מה שאתה אומר עוד הרבה פעמים.
יצחק וקנין: מהניסיון שלי, גם לאחר שיש הסכמה, לא תמיד אפשר לנסח את הדברים בדיוק כפי שאתם רוצים.
יצחק וקנין: בשביל זה יש יועצים משפטיים.
יצחק וקנין: אנחנו נשמע את ההערות, לא נדלג על אף סעיף.
יצחק וקנין: חבל על הזמן, בואו נתחיל.
יצחק וקנין: אני אאפשר לעורכת דין רננה שחר, מרשות התעופה האזרחית, להתחיל בהקראה.
יצחק וקנין: אנחנו מתחילים בפרק א' פרק הגדרות.
רננה שחר: תודה אדוני.
רננה שחר: "חוק הטיס, התש"ע–2010
איתי עצמון: הוספתם הגדרה של חניך טייס.
איתי עצמון: השאלה היא: האם חניך טייס הוא אדם הממלא תפקיד בכלי הטייס.
איתי עצמון: אני חושב שיש אי התאמה בין ההגדרה של חניך טייס לבין התוספת שלכם להגדרת איש צוות.
איתי עצמון: הוא ממלא תפקיד או שהוא יושב שם ומקבל הדרכה או עובר איזו הכשרה.
רננה שחר: בשלבים רבים מטיסת ההדרכה הוא ממלא תפקיד, הוא מטיס את הכלי.
רננה שחר: זה חלק מטיסת ההדרכה.
רננה שחר: זאת שאלה קונספטואלית שהתלבטנו בה, האם כאשר בשיעור נהיגה אתה הנהג או החניך?
רננה שחר: הערה שלך היא האם לכתוב "לרבות" או "בכלל זה" כי אפשרות "לרבות" גם מי שאינו כלול ברישה.
רננה שחר: אנחנו חשבנו שהוא ממלא תפקיד.
רננה שחר: יש גם סיטואציות של יותר מחניך אחד שבה בחלק מהטיסה החניכים ממלאים תפקיד ובחלק לא.
רננה שחר: אנחנו חשבנו שבסופו של דבר הוא ממלא תפקיד.
קריאה: זה יכול להיות חניך בטיסת סולו.
עמרי טלמון: אני מקלוב התעופה.
עמרי טלמון: חניך טייס מקבל הדרכה גם כשהוא לא יושב ליד ההגאים.
עמרי טלמון: הוא לא ממלא תפקידו.
עמרי טלמון: תפקידו זה לשמוע, להפנים, לראות ולהבין.
עמרי טלמון: יכול להיות בהחלט שהוא לא ימלא תפקיד אקטיבי בטיסה, היינו, לא יחזיק הגה, אבל הוא עדיין חניך טיס, הוא עדיין לא נוסע.
עמרי טלמון: זה צריך למצוא את ביטויו.
עמרי טלמון: "ממלא תפקיד" זאת הגדרה בכלל לא ברורה.
עמרי טלמון: אם תפקידו לשמוע, הוא ממלא תפקיד.
עמרי טלמון: אם תפקידו להטיס, הוא לא ממלא תפקיד.
רננה שחר: אפשר לכתוב "לרבות" במקום "ובכלל זה".
יערה למברגר: מבחינה משפטית אפשר לכתוב "לרבות" ואז גם אם יש ספק מסוים - - -
איתי עצמון: אנחנו נשנה.
לאה ורון: "לרבות חניך טיס".
בועז חטיבה: סליחה, יש הערה לנושא שהתלבטנו בו לגבי מעמד של איש צוות לא פעיל.
יצחק וקנין: רבותיי, מזכירת הוועדה מעירה לי דבר שבו היא צודקת לחלוטין.
יצחק וקנין: אני מעדיף לאשר את זה כדי שלא נחזור אחורה ולאחר-מכן נקבל הערות.
ליאור יבור: לא ניתן לאשר את ההגדרה בלי לשמוע את ההערות.
ליאור יבור: יש לי עוד הערות.
לאה ורון: אגב, יכולים חברי הכנסת לקבל החלטה שהם מאשרים סעיפים מבלי לשמוע הערות, לאחר שהם למדו את הסעיפים בדרכים אחרות.
יצחק וקנין: אני מאפשר.
יצחק וקנין: אני לא אדלג ואשמע את כולכם.
יצחק וקנין: לפעמים, ברציונאל של הוועדה מצביעים ולא רוצים לשמוע.
לאה ורון: לא בוועדת הכלכלה.
יצחק וקנין: מניסיוני בוועדת הכספים, לפעמים לא שומעים אף אחד.
בועז חטיבה: ישנה סוגיה של איש צוות לא פעיל, שזה מושג שקיים בפרקטיקה ולא נכנס כאן לחוק.
בועז חטיבה: מצד אחד, רשות תעופה אזרחית קיבלה הערה של איגוד הטייסים שלא ניתן להטיל על איש צוות לא פעיל את אותה אחריות שיש על איש צוות פעיל.
לאה ורון: למה הכוונה "לא פעיל"?
בועז חטיבה: נניח שאני אמור להפעיל טיסה מיעד מסוים באירופה חזרה לתל-אביב.
בועז חטיבה: החברה מטיסה אותי כאיש צוות אל אותו יעד על-מנת שאני אחזיר טיסה.
בועז חטיבה: ברור לחלוטין, ורשות התעופה האזרחית קיבלה את זה, שכאשר אני לא איש צוות פעיל, לא יכולות לחול עלי אותן חובות ואותה אחריות כמו שיש על הצוות הפעיל שיושב בתא הטייסים ומפעיל את הטיסה.
בועז חטיבה: מצד שני, חייבים ליצור מענה בחוק לאותו איש צוות לא פעיל שהוא עדיין איש צוות.
בועז חטיבה: מצד אחד, אני מברך את ההבנה וההכרה של רת"א בזה שלא ניתן להטיל על איש הצוות הלא פעיל את אותה אחריות שיש על איש הצוות הפעיל.
בועז חטיבה: מצד שני, חייבת להיות הגדרה שתכסה את איש הצוות הלא פעיל.
בועז חטיבה: הוא יוצא כאיש צוות, הוא עובר ביקורת גבולות כאיש צוות.
בועז חטיבה: לא נוכל לצאת מישראל כנוסעים ולחזור כאיש צוות או לצאת כאיש צוות ולחזור כנוסעים.
בועז חטיבה: הפעולה הסדירה של חברות התעופה מבוססת במידה רבה על שימוש באנשי צוות לא פעילים בקטעי טיסה מסוימים.
בועז חטיבה: נדמה לי שגם חברת אל-על וגם חברות אחרות יסכימו שצריך לתת לדבר הזה מענה.
אברהם רזיאל: אני מהתעשייה האווירית.
אברהם רזיאל: אני חושב שבאבחנה שיש היום בחוק ובתקנות הקיימות בין איש צוות לבין איש צוות אוויר, יש מענה גם לעניין הזה.
אברהם רזיאל: איש צוות הוא לא בהכרח עובד טייס היושב על הגאים, זאת ההגדרה של אותו איש צוות.
אברהם רזיאל: לכן אותו טייס, שהוא מה שנקרא "dead head", הוא איש צוות שהמפעיל שם אותו במטוס לצורך תפקיד אבל הוא לא איש צוות אוויר בקטע שהוא לא יושב על ההגאים.
אברהם רזיאל: לכן לא יחולו עליו החובות של איש הצוות המטיס באותו קטע.
אברהם רזיאל: Dead head זה עוד מקרה קל.
אברהם רזיאל: יש מקרה יותר קשה, כאשר מסיבות של מגבלות שעות מנוחה בתפקיד בטיסה, טסים 3 טייסים על מטוס שמוטס בדרך כלל על-ידי שניים והם מתחלפים תוך כדי טיסה.
אברהם רזיאל: לא כזה שהוא טס לבריסל בשביל לחזור מבריסל.
אברהם רזיאל: שם קיים אותו מצב ואולי אפילו יותר חמור כי הוא הולך להיות איש צוות פעיל באותו קטע.
אברהם רזיאל: אני חושב שהאבחנה הזאת שבין איש צוות לבין איש צוות אוויר בחוק ובתקנות, יש בו מענה לעניין הזה.
אברהם רזיאל: התעשייה האווירית, לפחות, מפעילה גם כן מצבים כאלה בעיקר לצוות מתוגבר בעיקר בשל מגבלות מנוחה.
יצחק וקנין: עוד הערה לפני שנצביע?
בועז חטיבה: התשובה שלו היא לא נכונה מכיוון שאיש צוות מוגבר ואחד מאנשי הצוות במנוחה, הוא חלק מהצוות הפעיל, על זה אין ויכוח.
בועז חטיבה: אנחנו מדברים על מישהו שהוא אינו חלק מהצוות הפעיל.
בועז חטיבה: יש להבדיל בין אדם שלישי שנמצא שם כי הטיסה היא ארוכה ואנשי הצוות מתחלקים ביניהם - - -
יצחק וקנין: אתה מדבר על מישהו שנמצא על טיסה והוא לא קשור לטיסה הספציפית.
בועז חטיבה: נכון, הוא יפעיל טיסה אחרת.
בועז חטיבה: הוא לפני הפעלת טיסה או אחרי הפעלת טיסה.
רננה שחר: אנחנו מבקשים להשיב.
רננה שחר: להערה של איגוד הטייסים.
רננה שחר: הבעיה פה היא בעיה בחוקי כניסה לישראל ולא בחוק הטיס.
רננה שחר: אנחנו חושבים שאת המעמד של אדם כזה, שקוראים לו dead head בשפה של התעופה, המעמד שלו צריך להיות מוסדר באמצעות צו הכניסה לישראל.
רננה שחר: זה מוצא את ביטויו בנספח 9 לאמנת שיקגו.
רננה שחר: לא נכון להגדיר את אותו אדם שאינו חלק מצוות הטיסה, אף לשיטת איגוד הטייסים, כאיש צוות לעניין חוק הטיס.
רננה שחר: כתבנו את זה גם בתשובה שהעברנו אתמול וגם פנינו למנהל האוכלוסין כדי לברר.
רננה שחר: יש את צו הכניסה לישראל פטור שמסדיר כניסה ויציאה של אנשי צוות אוויר.
רננה שחר: יכול להיות שצריך לתקן אותו ולהרחיב את צו הכניסה לישראל כדי להסדיר את הנושא שמטריד, אבל זה לא מצדיק החלת חובות איש צוות, שזה בעצם המשמעות של הכללת אדם כזה בהגדרת איש צוות לפי חוק הטייס.
רננה שחר: האבחנה שמדבר עליה רזיאל היא לא האבחנה בתקנות.
רננה שחר: האבחנה בין איש צוות אוויר לאיש צוות היא אבחנה בין אדם עם רישיון, כלומר שהוא עובד טיס, לבין אנשים שאין להם רישיון עובד טיס וזה יכול להיות דיילים, או מטוסאים, שכולם נכללים בהגדרת איש צוות.
רננה שחר: אנחנו חושבים שברזולוציה של החוק הגדרת איש צוות ולא אבחנה בין איש צוות אוויר לאיש צוות היא הנכונה.
יצחק וקנין: איש צוות נהנה מהסדרים בכל הנוגע לעלייה למטוס ובנחיתה, בכניסה וביציאה.
בועז חטיבה: כבוד היושב ראש, לא מדובר על הטבות.
יצחק וקנין: אני לא מדבר על הטבות.
יצחק וקנין: מכוח זה שהוא איש צוות, גם אם אין לו תפקיד פעיל באותה טיסה, הוא נהנה מאותן הטבות.
בועז חטיבה: אין פה שום הטבה, יש פה רק מגבלות.
יצחק וקנין: הסעיף ברור לי.
יצחק וקנין: מכוח זה שהוא איש צוות באל-על הוא נהנה מהטבות מסוימות.
יצחק וקנין: אני כאזרח פשוט, לא אוכל לעבור בביקורת הגבולות כמו שאתה עובר.
יצחק וקנין: יש פה הטבה שניתנת לך כאיש צוות.
יצחק וקנין: אבל זה לא משנה את המינוח שלך בתוך המטוס מפני שאתה לא משמש בשום תפקיד באותו רגע.
בועז חטיבה: אבל אז אני לא יכול להיכנס לבריטניה, למשל, על מנת להפעיל שעה לאחר מכן את הטיסה שחוזרת משם.
בועז חטיבה: כי אני לא איש צוות, אני לא נכנס עם תעודת צוות אלא אם דרכון.
בועז חטיבה: אני צריך לעבור עם דרכון.
בועז חטיבה: לא מדובר פה על הטבה, זה צורך מבצעי.
בועז חטיבה: אין לי פה הטבות במכס, להיפך, יש לי רק יותר חובות.
יצחק וקנין: אני לא חושב שזה נוגע לסעיף הספציפי הזה.
יצחק וקנין: ברור לי לחלוטין שזה לא נוגע לסעיף הזה.
יצחק וקנין: במידה ואנחנו נראה שבמשך ההקראה יהיה משהו שנוגע למה שאתה מעיר עכשיו, נשנה.
יצחק וקנין: אני לא חושב שזה נוגע לסעיף הזה.
ליאור יבור: כבוד היושב ראש.
ליאור יבור: כחברת אל-על אנחנו יכולים לחיות עם הסעיף הזה ועם הגדרתו כפי שהוא מופיע.
ליאור יבור: חשוב להבין, שאם יש איש צוות על המטוס, בין אם הוא פעיל ובין אם אינו פעיל, מאושר להפעילו וניתן להפעילו בכל שלב של הטיסה במידה והוא שם ולכן אין פה בעיה.
ליאור יבור: הוא רשאי להיכנס ולצאת בהתאם לחוקי הכניסה והיציאה של כל אחת ואחת המדינות החברות.
ליאור יבור: לכן אנחנו יכולים לחיות עם זה.
לאה ורון: זה מה שקיים בכל העולם.
גד רגב: ממילא בכל מדינה חל החוק המקומי.
גד רגב: חוק הטיס הישראלי לא חל בבריטניה.
יצחק וקנין: אני אצביע על הסעיף ונמשיך הלאה.
יצחק וקנין: מי בעד ההגדרה, כולל התיקון של "לרבות"?
יצחק וקנין: הצבעה בעד – רוב נגד – אין נמנעים - אין
יצחק וקנין: הסעיף אושר, אנחנו ממשיכים.
יצחק וקנין: ההגדרה מאושרת.
רננה שחר: "ארגון התעופה הבין-לאומי" (ICAO) – הארגון הבין-לאומי לתעופה אזרחית, שנוסד באמנה;
יצחק וקנין: מאושר.
רננה שחר: "דיני הטיס" – כהגדרתם בחוק רשות התעופה האזרחית;"
לאה ורון: שתי ההגדרות מאושרות.
רננה שחר: "הגדר" – הסמכה המהווה חלק מרישיון עובד טיס, הקובעת תנאים, זכויות והגבלות בקשר לשימוש ברישיון;"
איתי עצמון: רציתי לשאול לגבי ההגדרה.
איתי עצמון: האם יש מצב שבו מדובר גם על תנאים והגבלות לגבי זכויות?
איתי עצמון: "קובע תנאים, זכויות והגבלות לגבי השימוש ברישיון.
איתי עצמון: השאלה שלי, האם יש גם תנאים והגבלות לגבי הזכויות.
רננה שחר: באופן כללי הרישיון עובד טיס הוא רישיון שאפשר לומר שהוא סך כל הגדריו.
רננה שחר: אתה לא מקבל רישיון נהיגה ב', אלא אתה מקבל רישיון לנהוג בטויוטה מדגם כך וכך באופן כללי.
רננה שחר: זה מורכב מסך הגדריו ויש עוד סוגים של הגדרים, לא רק אותו הגדר טיפוס אלא הגדר מכשירים, הגדרים כאלה ואחרים.
רננה שחר: ההגדר מגדיר את היכולת שלך להטיס.
רננה שחר: הוא בעצם קובע את זכויותיך.
רננה שחר: האם הוא מגביל את הזכויות?
יערה למברגר: זאת יותר שאלה פילוסופית.
איתי עצמון: אתם חושבים שצריך להשאיר את זה כך?
רננה שחר: "הוראת גורם ביטחוני מוסמך" – הנחיה מקצועית שניתנה לפי סעיף 10 לחוק להסדרת הביטחון בגופים ציבוריים, התשנ"ח–1998‏, או הוראה שניתנה לפי חוק הטיס (ביטחון בתעופה האזרחית), התשל"ז–1977‏;" אפילו אחרי אתמול בשעה 12:00 אני מבקשים לשנות.
רננה שחר: אנחנו מבקשים שאת הסיפה שמתחילה במילים: "או הוראה שניתנה לפי חוק הטייס" תימחק.
איתי עצמון: אפשר להסביר למה?
רננה שחר: הוראת גורם ביטחוני מוסמך מופיעה פעמיים בהקשר של התליית רישיונות בסעיף 35 ואחד בסעיף 77 בנושא הוראות תעבורה אווירית.
רננה שחר: בעקבות הערה של חברת אל-על לעניין שני הליכים מנהליים, שקיימים לגבי התליית רישיון בעקבות הפרת הוראה לפי חוק הטייס (ביטחון בתעופה האזרחית), שאנחנו לא שמנו לב אליה כשהצענו את הצעת החוק, קיבלנו את ההערה ובעצם חשבנו שנכון להשאיר את ההסדר לגבי ההתליות לפי חוק הטיס (ביטחון בתעופה האזרחית), ולא לפי הצעת החוק הזאת.
רננה שחר: בהקשר של סעיף 77, הובהר לגורמי הביטחון ולמשרד התחבורה שלא ניתנות הוראות סגירה כלליות כאלה ואחרים וזה לא נחוץ.
רננה שחר: עוד נציע תיקון עקיף לסעיף 17 לחוק הטיס.
לאה ורון: מי זה אותו גורם ביטחוני מוסמך?
רננה שחר: הקצינים המוסמכים זה שב"כ ומשטרה, לפי התוספות לחוק הסדרת הביטחון בגופים ציבוריים.
רננה שחר: מי שמוגדר היום גופים ציבוריים אלה חברות התעופה ורשות שדות התעופה.
בועז חטיבה: את יכולה להקריא שוב את הנוסח המתוקן שאתם מציעים?
רננה שחר: "הוראת גורם ביטחוני מוסמך" – הנחיה מקצועית שניתנה לפי סעיף 10 לחוק להסדרת הביטחון בגופים ציבוריים, התשנ"ח–1998‏".
בועז חטיבה: גם לנו היתה התנגדות לסעיף הזה.
בועז חטיבה: יכול להיות שהתיקון נותן מענה.
בועז חטיבה: אני לא אביע עכשיו התנגדות אבל אני מבקש שבמידה והיועצים המשפטיים שלנו עדיין יראו פה בעיה, יתאפשר לנו לחזור ולהעיר לסעיף הזה.
בועז חטיבה: אני חושב שלא תהיה בעיה כי נעשה פה תיקון אבל מכיוון שזה דבר שעכשיו הונח על השולחן, ואני לא משפטן, אני מבקש שבמידה ותעלה הערה נוספת - - -
יצחק וקנין: אני לא אוכל לנקוט בשיטה הזאת כי אז לא אסיים את החוק הזה בעוד 3 שנים.
יצחק וקנין: אם אני לא אאשר סעיפים שאין עליהם הערות מהותיות אז אני אתקע, אצטרך לחזור אחורה ושוב פעם לדון.
יצחק וקנין: אני לא מתכוון לנהוג בשיטה הזאת.
יצחק וקנין: אנחנו נאשר את ההגדרה ונמשיך.
יצחק וקנין: במידה ויהיה דבר שהוא קריטי וזה יהיה בהסכמה, אני אהיה מוכן לפתוח ולדון בסעיף.
לאה ורון: הוראות גורם ביטחוני מוסמך, ההגדרה מאושרת כפוף למחיקת הסיפה.
יצחק וקנין: ההגדרה מאושרת כפוף למחיקת הסיפה.
רננה שחר: "ההוראות הטכניות לחומרים מסוכנים" – ההוראות הכלולות בספר "Technical Instructions for the Safe Transport of Dangerous Goods by Air" בהוצאת ארגון התעופה הבין-לאומי, כפי שעודכנו מזמן לזמן, ואשר עותק מהן מופקד לעיון הציבור במשרדי הרשות;"
איתי עצמון: האם העיון יהיה ללא תשלום?
רננה שחר: העיון בעותק שנמצא במשרדי הרשות יהיה ללא תשלום.
רננה שחר: רכישת הספר עצמו כרוכה בתשלום.
איתי עצמון: זאת הסיבה שההוראות אינן מתפרסמות באתר האינטרנט, מהסיבות של זכויות יוצרים?
איתי עצמון: אולי לצורך הבהרה נוסיף שהעיון יהיה ללא תשלום?
איתי עצמון: אנחנו נסגור את הנוסח הסופי אבל זאת תהיה החלטה.
יצחק וקנין: אם כן, ההגדרה מאושרת, בהתאם לתוספת שהוצעה.
רננה שחר: "הוראות תעבורה אווירית" – הוראות שניתנו לפי סעיפים 77 או 83;
רננה שחר: "הפעלה", לעניין כלי טיס – שימוש בכלי טיס למטרת טיסה, ובכלל זה גרימה או הרשאה לשימוש כאמור;"
איתי עצמון: אני מבין שהפעלה כוללת גם הטסה?
איתי עצמון: צריך יהיה לעשות התאמה מכיוון שבסעיף 2 להצעת החוק כתבתם: "לא ימלא אדם תפקיד שקבע השר בקשר להטסה או להפעלה".
איתי עצמון: אם זה כולל, צריך יהיה להבהיר.
איתי עצמון: או לכתוב כאן שהפעלה כוללת גם הטסה או למחוק משם את ההטסה.
רננה שחר: מבחינתנו הפעלה כוללת הטסה ואפשר לכתוב פה "ובכלל זה הטסה".
יצחק וקנין: ההגדרה מאושרת כולל התיקון שהוצע.
רננה שחר: "הפעלה מסחרית" – הפעלת כלי טיס לצורכי עסק או מתן שירות שעיקרם הפעלה כאמור, ובכלל זה הפעלת כלי טיס לשם הסעת נוסעים או הובלת טובין, בתמורה;"
איתי עצמון: אני מוכרח לומר שלא הבנתי את התוספת שלכם.
איתי עצמון: מדובר על כלי טייס שמשמש אך ורק להפעלה מסחרית או כלי טיס שעיקר השימוש בו הוא להפעלה מסחרית?
איתי עצמון: קראתי את התוספת כמה פעמים ואני מוכרח להגיד שלא הבנתי.
איתי עצמון: גם בגרסה הקודמת לא הבנתי.
רננה שחר: על זה קובל גם רזיאל.
רננה שחר: קודם כל, אין מחלוקת במהות.
רננה שחר: אנחנו רק באמת מתלבטים - - -
איתי עצמון: מה בעצם המהות ואז נוכל לתרגם את זה לנוסח ברור יותר.
רננה שחר: מה שהולך יד ביד עם הפעלה מסחרית, באופן כללי, זה רישיון ההפעלה האווירי, ה-AOC לפי הדינים הבינלאומיים בשיש לחברות התעופה.
רננה שחר: יש גופים שעוסקים בהפעלת כלי טייס וזה לא העסק העיקרי שלהם, כגון תעשייה אווירית, בין כמתכנן וכיצרן ובין כמכון בדק.
רננה שחר: הוא לא מפעיל טיס אבל אגב עסקו הוא מפעיל כלי טיס או בין אם זאת חברה גדולה שיש לה מטוס מנהלים שבו היא מטיסה את מנהליה.
רננה שחר: עסקה הוא מכירת נעליים.
רננה שחר: היא לא צריכה AOC, היא לא צריכה את אותה רגולאציה מאוד מקיפה ומפורטת תקנות שחלה על ההפעלה המסחרית.
רננה שחר: הם נכנסים להפעלה הכללית.
רננה שחר: רצינו שההגדרה של הפעלה מסחרית תיוחד לאותן חברות שמובילות נוסעים, מטען, צילומי אוויר, כיבוי אש, עבודות אווירית.
רננה שחר: הן החברות המסחריות.
רננה שחר: בהתחלה חשבנו על נוסח שעל דרך השלילה, למעט עסק שאיננו.
איתי עצמון: גם זה לא היה ברור.
רננה שחר: אנחנו נשמח להצעה טובה.
איתי עצמון: אולי אפשר "הפעלה בתמורה של כלי טיס המיועד בעיקרו לצרכי עסק או מתן שירות" ולמחוק את "שעיקרם הפעלה כאמור".
יערה למברגר: אם המהות מוסכמת אפשר לאשר את ההגדרה ואחר-כך ננסח.
איתי עצמון: הבעיה היא שהמהות מוסכמת אבל כל פעם אנחנו קצת משנים את הנוסח.
יערה למברגר: התחבטנו הרבה עם הנוסח הזה וגם התייעצנו שוב עם הממונה על נוסח החוק.
יערה למברגר: כמו שרננה אמרה, כולם הסכימו והבינו את המהות אבל התקשינו למצוא את הדרך המשפטית הברורה.
יערה למברגר: לכן אני חושבת שזאת באמת שאלת נוסח ויהיה קל יותר לשבת בשקט ולראות.
יצחק וקנין: אז בינתיים לא נאשר את ההגדרה.
יצחק וקנין: אני מקווה שבישיבה הבאה יבוא לפה נוסח מוסכם שיענה על כל השאלות שעלו פה ואז אנחנו נאשר את ההפעלה המסחרית.
רזיאל אברהם: אני חושב שההצעה, למרות ההסתייגות של עורך דין עצמון – הנוסח הקודם, לעניות דעתי, גם נסמך בתקנות האמריקאית, למרות שזה לא הבסיס של החוק.
רזיאל אברהם: אני יודע שרת"א מתייחסת מאוד לתקנות האמריקאיות.
רזיאל אברהם: צריך גם לזכור שהורדת הדירוג היא של ה-FAA.
רזיאל אברהם: גם שם את המונח: “common or non common transportation.
רזיאל אברהם: ".
רזיאל אברהם: זה בדיוק מה שכתוב בנוסח שסוכם עליו בפגישות ברת"א.
רזיאל אברהם: אתמול, כאמור, השינוי הזה יצר בלבול ופתח את זה לצערי לפרשנות.
רזיאל אברהם: כשרננה, גיורא רום גדי ואני נתחלף, הבאים אחרינו לא ידעו למה הכוונה.
עמרי טלמון: הסעיף הזה הוא דוגמה טובה למה שעשוי או עלול לקרות כשרצים מהר מידי ונכשלים ונופלים.
עמרי טלמון: היה דיון ארוך על הנושא של הפעלה מסחרית.
עמרי טלמון: מבחינתנו, כאנשים שיש להם לא מעט מטוסים פרטיים – בזמנו היתה פרשנות שאם אני, למטרת עסקי שלי שהוא מכירת נעליים, משתמש במטוסי הפרטי, זה למטרות עסק.
עמרי טלמון: זה סוכם כבר שלא.
עמרי טלמון: זאת אומרת, אם העסק איננו הטסה אלא מטוס המשמש ככלי תחבורה דוגמת אוטו פרטי למטרת עסקו של בעל המטוס, כמו שזה לא הופך את הרכב הפרטי למונית, כך הטיסה איננה מסחרית.
יצחק וקנין: ידידי היקר.
יצחק וקנין: אני הערתי הערה חשובה.
יצחק וקנין: נתנו את האפשרות שבישיבה הבאה תשבו ותגיעו להסכמה.
יצחק וקנין: למה סתם להכביר במילים.
יצחק וקנין: אני מקווה שתגיעו להסכמה.
עמרי טלמון: הושג סיכום של נוסח מסוים ואתמול, בלי להגיד שהנוסח שונה, הוא שונה.
יצחק וקנין: אם הייתי חושב שהדבר הזה הוא כל-כך קריטי בדיון שלנו, תאמין לי, שהייתי מחדד.
עמרי טלמון: הקריטי פה הוא לא השינוי אלא הצורה שהוא נעשה.
יצחק וקנין: בוא נדון אותם לכף זכות.
עמרי טלמון: אני דן אותם לכף זכות ולפיכך מרשה לעצמי גם להעיר לטובת כולנו.
עמרי טלמון: לכולנו יש אינטרס משותף.
עמרי טלמון: בואו נעשה את זה בצורה הנכונה.
יצחק וקנין: אני מקווה שבישיבה הבאה יבוא נוסח מוסכם על כולם.
קריאה: סעיף 37 דורש דיון מורחב.
יצחק וקנין: נגיע לסעיף.
קריאה: הבעיה היא איזונים ובלמים.
קריאה: ועדת ערר זה נושא כאוב מאוד וחשוב מאוד שהוסדר בחוק.
יצחק וקנין: מראש אני אומר לך שבמידה ונצטרך לשנות את ההגדרה, כשנגיע לסעיף 37, נשנה אותה.
רננה שחר: "חומר מסוכן" – פריט, חפץ או חומר העלולים להוות סיכון לבריאות, לבטיחות, לרכוש או לסביבה, המפורטים בהוראות הטכניות או המסווגים על-פיהן;"
איתי עצמון: בכל מקום שיהיו הוראות טכניות אנחנו בעצם גם נוסיף לחומרים.
רננה שחר: סליחה, זה פספוס שלי.
רננה שחר: אני מוכרחה להגיד שיש פה בעיה של שירות הביטחון הכללי להוסיף פה גם לביטחון.
איתי עצמון: יש עוד דברים, אפשר להוסיף חיי אדם.
רננה שחר: זה דבר שלא בדקנו אותו.
רננה שחר: אם אפשר להשאיר את ההגדרה הזאת פתוחה, אנחנו ניתן תשובה.
גד רגב: אנחנו נבקש להשאיר את ההגדרה הזאת פתוחה.
גד רגב: אנחנו נתייחס אליה בדיון הקרוב שלנו.
רננה שחר: "חוק השיפוט הצבאי" – חוק השיפוט הצבאי, התשט"ו–1955‏;"
רננה שחר: "חוק רשות התעופה האזרחית" – חוק רשות התעופה האזרחית, התשס"ה–2005‏;"
רננה שחר: "חוק רשות שדות התעופה" – חוק רשות שדות התעופה, התשל"ז–1977‏;"
רננה שחר: "חוק רישוי שירותי תעופה" – חוק רישוי שירותי תעופה, התשכ"ג–1963‏;"
רננה שחר: "חייל" – כהגדרתו בחוק השיפוט הצבאי וכן מי שהוראות החוק האמור חלות עליו לפי סעיף 8(2) או (3) לאותו חוק;"
איתי עצמון: גם עובד צה"ל וגם מי שעובד בשליחות?
רננה שחר: "חניך טיס" - מי שמקבל הדרכה בטיסה , או עובר מבחן בטיסה, לצורך קבלת רישיון עובד טיס או הגדר שבו, או לצורך שמירה על זכויותיו לפי הרישיון או הגדר שבו;"
איתי עצמון: מדובר כאן רק על מי שממש נמצא בטיסה ולא על סימולאטור?
רננה שחר: ההגדרה רלוונטית להגדרת איש צוות.
רננה שחר: איש צוות היא הגדרה שרלוונטית לשעת הטיסה.
איתי עצמון: למה הכוונה שמירה על זכויותיו?
איתי עצמון: אתם מדברים על חידוש רישיון?
רננה שחר: באופן כללי רישיון עובד טיס הוא רישיון שניתן לתמיד, כאשר יש שמירה על זכויות.
רננה שחר: יש הרבה מאוד דברים.
רננה שחר: עובדים טיס באופן כללי לא יכולים לא לעסוק בעבודה שלהם ולשמור על זכויותיהם.
רננה שחר: הם חייבים או לבצע טיסות או לבצע משמרות, אם הם פקחי טיסה או לבצע עבודות בדק אם הם טכנאים לבדק כלי טיס.
רננה שחר: הן נדרשים כדי לשמור על הזכויות כדי להמשיך להפעיל את הרישיון.
רננה שחר: הדברים האלה מפורטים בתקנות הרישיונות וסעיף 8 להצעת החוק דן בהם.
בועז חטיבה: יש לי שאלה.
בועז חטיבה: אני איש צוות מוסמך במבחן "נתיב".
בועז חטיבה: זה הופך אותי לחניך?
בועז חטיבה: זה מה שיוצא לפי ההגדרה.
רננה שחר: זה פיקוח נתיב, זה לא מבחן נתיב.
בועז חטיבה: זה מבחן לצורך שמירה על זכויותיי.
בועז חטיבה: אני חושב שיש פה איזו בעיה שצריך לתקן כי הכוונה פה לחניך בהסכמה ראשית.
בועז חטיבה: אני מניח שזאת היתה כוונתכם, או בהסבה ממטוס למטוס..
בועז חטיבה: כשאני כבר מחזיק ברישיון לאותו כלי טייס - - -
רננה שחר: הגדרת חניך טיס נוספה לצורך הגדרת איש צוות.
רננה שחר: כדי שלא יהיו ספקות אם חלק מהצוות או חלק מהצוות, הייתי מציעה כן ללכת על הדבר המרחיב.
רננה שחר: הוא טייס הרבה שנים אבל עכשיו הוא עושה הגדר טיפוס חדש והוא עובר עכשיו - - -
בועז חטיבה: שם אני חניך, אין ספק, אבל כשאני עושה מבחן שמירת כשירות תקופתי על המטוס שעליו אני כבר מוסמך, יש לי את כל הרישיונות וכל ההגדרים ואני רק מבצע את הפעולה לצורך שמירה על זכויותיי.
גיורא רום: מה יקרה אם תיכשל במבחן?
גיורא רום: האם אתה תוכל להטיס את המטוס ב"לג" הבא?
בועז חטיבה: לא.
גיורא רום: זאת אומרת שאתה היית חניך, נכשלת, תודה רבה ויום נעים.
ליאור יבור: השאלה היא, האם באותה עת הוא יכול להיות חלק מאנשי הצוות המוסמך.